Пачнем з павятовага цэнтра. Адразу некалькі паведамленняў датычаць дзейнасці мясцовых органаў самакіравання і наладжванні транспартнага добраўпарадкавання. У прыватнасці паведамляецца (“НН”; 4 студз.) пра тое, што барысаўскае земства дазволіла прамыслоўцам аўтамабільны рух паміж горадам і чыгуначнай станцыяй, а таксама паміж Зэмбінам і Барысавам. Пра наладжванне буйных транспартных шляхоў праз Барысаў паведамляецца пазней (“НН”; 20 чэрв.) у сувязі з тым, што “Міністэрства дарог” (пэўна, маецца на ўвазе Міністэрства шляхоў зносін) праектуе шасэйныя дарогі з Мінска праз Барысаў на Оршу, а таксама ад Барысава праз Бярэзіну ва Ігумен.